L-elezzjoni tal-Parlament Ewropew, f’Mejju li għadda, swiet lill-pajjiż aktar minn €4.2 miljun. Rendikont tal-ispejjeż  biex saret din l-elezzjoni jinsabu f’rapport li l-Kummissjoni Elettorali ħejjiet dwar dan l-appuntament elettorali li jsir fuq bażi nazzjonali kull ħames snin. L-elezzjoni biex ġew eletti sitt membri Maltin tal-Parlament Ewropew, nhar is-Sibt 24 ta’ Mejju, swiet lill-Kummissjoni Elettorali ‘il fuq minn €4,217,000. Żewġ terzi tal-ispiża marret għall-ħlasijiet ta’ ħaddiema li ġew ingaġġati b’mod temporanju, staff fil-postijiet tal-votazzjoni f’Malta u Għawdex u fiċ-ċentru tal-għadd tal-voti fin-Naxxar, u lil impjegati tal-Uffiċċju Elettorali. Il-kumplament tal-ispejjeż marru biex tħallsu s-servizzi tat-trasport, xiri ta’ materjal u apparat, servizzi ta’ informazzjoni u xogħlijiet ta’ titjib f’postijiet u tagħmir użat fil-proċess. Dan ir-rendikont tal-ispejjeż intbagħtu lill-Ministru tal-Finanzi u kif mitlub mil-liġi se jitqiegħed fuq il-mejda tal-Kamra tar-Rappreżentanti. L-elezzjoni ġenerali ta’ sena qabel li fiha saru ukoll l-elezzjonijiet għal nofs il-kunsilli lokali fit-33 lokalità kienet swiet €450,000 aktar. Ir-Rapport mill-Kummissjoni Elettorali dwar it-tmexxija tal-Elezzjoni għall-Parlament Ewropew, li tvm.com.mt għandu kopja tiegħu, jagħmel ukoll xi suġġerimenti dwar il-proċess elettorali. Il-Kummissjoni sejħet biex issir diskussjoni fuq l-użu tad-dokument tal-votazzjoni fl-elezzjonijiet. Qalet li d-diskussjoni għandha tinkludi bosta aspetti fosthom dawk ta’ sigurtà, l-aspetti finanzjarji u l-introduzzjoni tal-karta tal-identità elettronika. S’issa l-karta tal-identità ħadet post id-dokument tal-votazzjoni biss fl-elezzjoni tal-Kumitati Amministrattivi. Il-Kummissjoni Elettorali ġibdet l-attenzjoni li s-sistema ta’ bħalissa tista’ tkun xi ftit diskriminatorja għal Maltin li jaħdmu barra biex jiġu jivvutaw. Semmiet l-eżempji ta’ min ma jkunx f’pożizzjoni li jkun assenti mix-xogħol għal ċertu perjodu ta’ żmien u għalhekk jispiċċa ma jkunx jista’ jiġi jivvota, jew min ikun jista’ jiġi Malta f’jum il-votazzjoni iżda ma jkunx jista’ jiġbor fil-hin id-dokument tal-votazzjoni. Il-Kummissjoni Elettorali qalet li tħoss li wasal iż-żmien li tiġi studjata l-possibilità ta’ votazzjoni barra minn Malta, per eżempju fl-ambaxxati li l-pajjiż għandu barra. Il-Kummissjoni qalet li hi konxja li tibdil bħal dan ikun possibbli riżultat tat-teknoloġija moderna u tal-maturità politika fil-pajjiż. Jidher li kellha effett tajjeb biex is-Sibt 24 ta’ Mejju l-votazzjoni mxiet b’ritmu organizzat ħafna u mingħajr kjuwijiet twal d-deċiżjoni li għall-ewwel darba dawk rikoverati fi 23 dar tal-anzjani vvutaw tmint’ijiem qabel.